b'\n_START_ARTICLE_\nLionas\n_START_SECTION_\nIstorija\n_START_PARAGRAPH_\nRom\xc4\x97n\xc5\xb3 valdymo laikais vietov\xc4\x97 vadinta Lugdunum. II a. ji tapo Galijos centru. Lugdune gim\xc4\x97 Romos imperatoriai Klaudijus ir Karakala. II a. vietov\xc4\x97je prad\xc4\x97jo plisti krik\xc5\xa1\xc4\x8dionyb\xc4\x97, buvo \xc4\xafkurta vyskupija, tuo pat metu vyko ir krik\xc5\xa1\xc4\x8dioni\xc5\xb3 persekiojimai. 437 m. atsik\xc4\x97l\xc4\x97 burgundai, kurie 461 m. Lugdun\xc4\x85 paskelb\xc4\x97 savo sostine. 534 m. j\xc4\xaf u\xc5\xbekariavo frankai. Ankstyvaisiais viduram\xc5\xbeiais Lion\xc4\x85 vald\xc4\x97 \xc5\xa0ventoji Romos imperija. Imperatorius Frydrichas I Barbarosa 1157 m. perdav\xc4\x97 miest\xc4\x85 valdyti Liono arkivyskupui. 1245 m. ir 1274 m. mieste vyko pirmasis ir antrasis Ba\xc5\xbeny\xc4\x8dios visuotiniai susirinkimai. XIII a. miestie\xc4\x8diai kovojo u\xc5\xbe miesto savaranki\xc5\xa1kum\xc4\x85 ir kreip\xc4\x97si paramos \xc4\xaf Pranc\xc5\xabzijos karali\xc5\xb3 Pilyp\xc4\x85 IV. 1312 m. Lionas buvo prijungtas prie Pranc\xc5\xabzijos. XIV a. Lionas tapo svarbiu regiono mugi\xc5\xb3 ir \xc5\xa1ilko prekybos centru, ta\xc4\x8diau nukent\xc4\x97jo per \xc5\xa0imtamet\xc4\xaf kar\xc4\x85. 1470 m. Lione buvo i\xc5\xa1spausdinta pirmoji knyga pranc\xc5\xabz\xc5\xb3 kalba, o miestas tapo reik\xc5\xa1mingu Europos knyg\xc5\xb3 spausdinimo centru. Religini\xc5\xb3 kar\xc5\xb3 Pranc\xc5\xabzijoje metu Lionas buvo hugenot\xc5\xb3 centru. Karams pasibaigus katalik\xc5\xb3 pergale, daug protestant\xc5\xb3 i\xc5\xa1 Liono i\xc5\xa1vyko. Pranc\xc5\xabzijos revoliucijos metais Lionas buvo \xc5\xbeirondist\xc5\xb3 atrama. XIX a. mieste spar\xc4\x8diai plito tekstil\xc4\x97s pramon\xc4\x97. 1914 m. mieste vyko Pasaulin\xc4\x97 paroda. Antrojo pasaulinio karo metais Lione buvo okupacini\xc5\xb3 Vermachto paj\xc4\x97g\xc5\xb3 b\xc5\xabstin\xc4\x97.\n_START_SECTION_\nArchitekt\xc5\xabra\n_START_PARAGRAPH_\nI\xc5\xa1liko senov\xc4\x97s Romos pastat\xc5\xb3 \xe2\x80\x93 teatr\xc5\xb3, amfiteatr\xc5\xb3, akveduk\xc5\xb3, odeono griuv\xc4\x97siai. Gausu ba\xc5\xbeny\xc4\x8di\xc5\xb3: V a. \xc5\xa1v. Iren\xc4\x97jo ba\xc5\xbeny\xc4\x8dia, XII a. romanin\xc4\x97 benediktin\xc5\xb3 bazilika, romanin\xc4\x97 gotikin\xc4\x97 \xc5\xa1v. Jono katedra, XVII a. miesto rotu\xc5\xa1\xc4\x97, pseudobizantin\xc4\x97 XIX a. bazilika. 1829 m. pastatyti Operos r\xc5\xabmai. 1998 m. Liono senamiestis buvo \xc4\xaftrauktas \xc4\xaf UNESCO Pasaulio paveldo s\xc4\x85ra\xc5\xa1\xc4\x85.\n_START_SECTION_\nEkonomika\n_START_PARAGRAPH_\nLionas svarbus Pranc\xc5\xabzijos transporto centras. Per miest\xc4\x85 eina greitojo gele\xc5\xbeinkelio magistral\xc4\x97, jungianti Pary\xc5\xbei\xc5\xb3 ir Marsel\xc4\xaf, veikia miesto tarptautinis oro uostas, upi\xc5\xb3 uostas, metropolitenas. Svarbus automobili\xc5\xb3, lokomotyv\xc5\xb3 gamybos, metalo apdirbimo, elektronikos, chemijos, farmacijos, biotechnologij\xc5\xb3, tekstil\xc4\x97s, maisto, poligrafijos pramon\xc4\x97s centras. Pie\xc4\x8diau Liono veikia did\xc5\xbeiausia Pranc\xc5\xabzijoje naftos perdirbimo \xc4\xafmon\xc4\x97.'